Diari Oficial de la Generalitat Valenciana


Sumari del DOGV 8816, del 20-05-2020 (2020/3526)

RESOLUCIÓ de 15 de maig de 2020, de la Direcció General d'Emprenedoria i Cooperativisme, per la qual s'acorda la continuació de determinats procediments de competència del Registre de Cooperatives de la Comunitat Valenciana i del Registre Administratiu de Societats Laborals de la Comunitat Valenciana, per considerar-se indispensables per a la protecció de l'interés general i per al funcionament bàsic dels serveis encomanats als citats registres, a l'efecte del que es disposa en la disposició addicional tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8816

Data del DOGV
:   20-05-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3526


Data del document
:   15-05-2020

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * registre de societat mercantil
    * epidèmia
    * malaltia infecciosa
    * legislació
    * cooperativa
    * estat d'emergència

RESOLUCIÓ de 15 de maig de 2020, de la Direcció General d'Emprenedoria i Cooperativisme, per la qual s'acorda la continuació de determinats procediments de competència del Registre de Cooperatives de la Comunitat Valenciana i del Registre Administratiu de Societats Laborals de la Comunitat Valenciana, per considerar-se indispensables per a la protecció de l'interés general i per al funcionament bàsic dels serveis encomanats als citats registres, a l'efecte del que es disposa en la disposició addicional tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19. [2020/3526]  
  
  
Amb l'entrada en vigor del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, i en aplicació del que es preveu en la disposició addicional tercera d'aquest, van quedar suspesos els termes i es van interrompre els terminis dels procediments corresponents al Registre de Cooperatives de la Comunitat Valenciana i al Registre Administratiu de Societats Laborals de la Comunitat Valenciana, durant la vigència de l'estat d'alarma i les seues pròrrogues.  
  
Sense perjudici de l'anterior, l'apartat quart d'aquesta disposició addicional tercera preveu la possibilitat d'acordar motivadament la continuació del procediment davant supòsits indispensables per a la protecció de l'interés general o el funcionament bàsic dels serveis.  
Durant la vigència de l'estat d'alarma han seguit amb activitat, plena o parcial, un bon nombre d'entitats cooperatives i de societats laborals inscrites en tals registres, registres que es troben funcionant la normalitat que les actuals circumstàncies permeten. D'altra banda, la declaració de l'estat d'alarma, ha portat amb si l'adopció d'una sèrie de mesures de caràcter excepcional en forma d'ajudes, moratòries, avals, crèdits, expedients de regulació temporal d'ocupació i uns altres que han anat afectant progressivament i creixent diferents aspectes de la vida social i l'activitat econòmica i jurídica de les cooperatives i les societats laborals valencianes, en què es requereix adoptar determinats acords socials i fer ús de les facultats de representació, legal o voluntària de tals entitats.  
A més, les persones promotores de noves empreses d'aquestes classes, a través de les quals pretenen dotar-se d'una ocupació estable o satisfer altres necessitats, principalment, de consum, serveis o habitatge, s'han vist greument afectades en haver realitzat desemborsaments i contret compromisos, molts d'ells de contingut econòmic durador, amb vista a la creació i primer establiment d'unes empreses el procés constitutiu de les quals s'ha vist afectat per la suspensió general de procediments decretada.  
Si bé, malgrat la suspensió dels terminis dels respectius procediments, els registres esmentats han continuat donant servei als ciutadans informant telefònicament, mitjançant correu electrònic o a través de la pàgina web de la Generalitat sobre els tràmits registrals, de la incidència en els registres de les mesures adoptades pel Govern, així com dels concrets tràmits registrals en què les empreses i la ciutadania es troben interessades, la protecció de l'interés públic que procura la funció registral encomanada a aquest centre directiu, en relació amb el Registre de Cooperatives de la Comunitat Valenciana, i Registre Administratiu de Societats Laborals de la Comunitat Valenciana, fan necessari reactivar els terminis de determinats procediments registrals, d'inequívoca utilitat per a les empreses inscrites, amb la finalitat de protegir degudament l'interés general i, en particular, als qui hagen de fer ús o beneficiar-se de les funcions constitutives i de fe pública que tals registres faciliten a les empreses i els particulars; tot això sense perjudici d'aquells altres procediments registrals administratius la continuació dels quals, cas a cas o amb caràcter general, en atenció a les circumstàncies concurrents, puguen declarar els òrgans a càrrec dels citats registres.  
  
Aquesta Direcció General d'Emprenedoria i Cooperativisme, és competent en matèria de Registre de Cooperatives de la Comunitat Valenciana, i de Registre Administratiu de Societats Laborals de la Comunitat Valenciana, en atenció al que s'estableix en l'article 11 del Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, en relació amb l'article 112 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
En vista de l'exposat, aquesta Direcció General d'Emprenedoria i Cooperativisme, ha adoptat la següent resolució:  
  
Primer  
Acordar la continuació del procediment administratiu aplicable a la qualificació i modificacions d'aquesta, relatives a les societats laborals domiciliades en la Comunitat Valenciana i a l'emissió de les corresponents certificacions registrals.  
  
Segon  
Acordar la continuació dels procediments registrals de constitució i inscripció de noves cooperatives inscriptibles en el Registre de Cooperatives de la Comunitat Valenciana, incloent l'extensió de certificacions de denominació per al seu ús.  
  
Tercer  
Acordar la continuació dels procediments encomanats al Registre de Cooperatives de la Comunitat Valenciana, en els casos següents:  
  
1. Nomenaments i cessaments de membres dels consells rectors o òrgans d'administració de les cooperatives valencianes, i designació o cessament del conseller delegat o de les comissions executives d'aquests òrgans.  
2. Atorgament, modificació i revocació de poders per part de les cooperatives valencianes i nomenaments de directors generals o de directors de les seues seccions de crèdit.  
3. Modificacions dels estatuts de les cooperatives valencianes, quan afecten la regulació de la reunió virtual o telemàtica dels seus òrgans socials.  
4. Acords relatius a l'establiment o modificació de la web corporativa de les cooperatives valencianes.  
5. Fusions entre cooperatives valencianes.  
6. Certificacions d'existència i estat de les cooperatives valencianes.  
  
7. Certificacions relatives als càrrecs socials i membres dels consells rectors o altres òrgans d'administració i als apoderats o directors de les cooperatives valencianes.  
  
Quart  
Sense perjudici de l'anterior, el personal funcionari responsable dels respectius registres, podrà declarar, cas a cas o amb caràcter general, la continuació de qualssevol altres procediments en els quals concórreguen els supòsits dels apartats tercer o quart de la disposició addicional tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, i es deixarà constància en l'expedient.  
  
  
Cinqué  
Publicar aquesta resolució en el Diari Oficial de la Generalitat Valenciana.  
  
Sisé  
El còmput dels terminis aplicables a la tramitació dels procediments enumerats es reprendrà el dia hàbil següent al de la publicació d'aquesta resolució en el Diari Oficial de la Generalitat Valenciana.  
  
Contra aquesta resolució, que esgota la via administrativa, podrà interposar-se potestativament un recurs de reposició davant d'aquest òrgan en el termini d'un mes, segons el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o un recurs contenciós administratiu en el termini de dos mesos davant de la Sala Contenciosa Administrativa del Tribunal Superior de Justícia de la Comunitat Valenciana, conforme amb el que es preveu en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició de qualsevol altre recurs que es considere pertinent.  
  
València, 15 de maig de 2020.- La directora general d'Emprenedoria i Cooperativisme: María Teresa García Muñoz.